和人感懷
作者：李之儀
朝代：宋

paragraphs: 高山在平地，高山地焉知。
明珠出深淵，明珠淵豈期。
高明屬在人，惟要須其時。
物理固如此，了不差毫釐。
身世端自窘，歲月相奔馳。
所以得黽勉，吾人惟能詩。
我非知詩者，平昔竊好之。
每出每可愧，未易皆塤篪。
而君不我鄙，論極牙解頤。
六年如一日，不取笑則疑。
彼烏足爲計，有類寧同嗤。
一朝召命至，閭里增光輝。
不曰人可賢，但從外物移。
我賢君亦賢，誰能窮是非。
我欲挽君留，留君竟何爲。
聊作感慨別，肯效兒女悲。
陳人不自信，流品須維持。
誰謂廊廟姿，如我品乃宜。
江充與丙吉，厚薄惟異施。
其後七葉貂，陰功終表儀。
是等代不乏，浪爾分騧驪。
時哉君何失，儀鳳方臨池。
爲我寄聲謝，擊壤正自嬉。
勉旃夔龍事，賡載冀勿隳。
立賢本無方，莫爲陳言欺。